Ramaphosa sing ander deuntjie oor ReserwebankDie Reserwebank. Foto: ANA Pres. Cyril Ramaphosa het Woensdag die sekretaris-generaal van die ANC, Ace Magashule, weerspreek oor die regering se voorneme om die Suid-Afrikaanse Reserwebank te nasionaliseer. Ramaphosa het by ŉ sakeontbyt in Johannesburg gesê die regering is geensins van voorneme om met die bank se onafhanklikheid in te meng nie. Dit kom nadat Magashule Sondag in ŉ onderhoud met eNCA na afloop van die ANC se verkiesingsmanifes-bekendstelling gesê het die besluite wat in Desember 2017 by die party se nasionale konferensie geneem is, sal oor die volgende vyf jaar geïmplementeer word, insluitend die omstrede besluit om die Reserwebank te nasionaliseer. Ramaphosa het egter vanoggend gesê die regerende party se siening oor die saak is dat die Reserwebank bloot in staat moet wees om ŉ ogie oor indiensneming te hou. “Niemand hoef bekommerd te wees oor ANC-uitsprake oor die Reserwebank nie, die mandaat word nie verander nie. Die onafhanklikheid van die Reserwebank is heilig,” het hy gesê. “Wat die regerende party in effek sê, is dat ons ŉ brandende kwessie het rakende indiensneming en ons wil hê almal moet op werkskepping fokus. Duidelik is niks daarmee verkeerd nie.” Pres. Cyril Ramaphosa by ‘n sakeontbyt in aanloop tot die Wêreld Ekonomiese Forum (WEF)-kongres volgende week (16 Januarie 2019). Foto: Verskaf/ANA Die ANC het oor die naweek ŉ beroep op die Reserwebank gedoen om ŉ buigsame monetêre beleid saam te stel met ŉ oog op werkskepping en die staat se tweede fase van transformasie. Volgens Ramaphosa is dit presies wat die Reserwebank besig is om te doen, maar is daar geen voorneme dat die bank se mandaat verander moet word nie. Die Reserwebank is tans gedeeltelik onder beheer van private aandeelhouers wat na verneem word geen direkte invloed oor monetêre beleidsbesluite het nie – ŉ reëling wat ten doel het om konflik van belange te verminder en deursigtigheid verseker. Om die bank te nasionaliseer sal beteken dat die beheer van afhanklike aandeelhouers na die minister van finansies skuif. Tito Mboweni, minister van finansies, het ook Ramaphosa se boodskap herhaal deur te sê dat politieke partye geregtig is om kwessies te opper waaroor hul lede wonder. “Daar is egter geen rede om paniekerig te raak oor uitsprake deur politieke partye oor die Reserwebank nie. Daar is niks om te vrees rakende die Reserwebank nie,” het Mboweni gesê.